CELEX: 32022D0624
Language: sk
Date: 2022-04-12 00:00:00
Title: Vykonávacie rozhodnutie Komisie (EÚ) 2022/624 z 12. apríla 2022, ktorým sa ukončuje čiastočné priebežné revízne prešetrovanie antidumpingových opatrení uplatniteľných na dovoz určitých plochých výrobkov zo železa, z nelegovanej ocele alebo ostatnej legovanej ocele valcovaných za tepla s pôvodom v Rusku

13.4.2022   
               
               
                  SK
               
               
                  Úradný vestník Európskej únie
               
               
                  L 115/185
               
            
         VYKONÁVACIE ROZHODNUTIE KOMISIE (EÚ) 2022/624
         z 12. apríla 2022,
         ktorým sa ukončuje čiastočné priebežné revízne prešetrovanie antidumpingových opatrení uplatniteľných na dovoz určitých plochých výrobkov zo železa, z nelegovanej ocele alebo ostatnej legovanej ocele valcovaných za tepla s pôvodom v Rusku
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 9 ods. 1,
         keďže:
         1.   POSTUP
         
         1.1.   Platné opatrenia
         
         
                     (1)
                  
                  
                     Vykonávacím nariadením (EÚ) 2017/1795 (2) (ďalej len „pôvodné nariadenie“) Európska komisia (ďalej len „Komisia“) uložila konečné antidumpingové clo na dovoz určitých plochých valcovaných výrobkov zo železa, z nelegovanej ocele alebo ostatnej legovanej ocele, tiež vo zvitkoch (vrátane výrobkov „rezaných na dĺžku“ a „úzkych pásov“), po valcovaní za tepla už ďalej neupravených, a neplátovaných, nepokovovaných ani nepotiahnutých s pôvodom okrem iného v Rusku (ďalej len „prešetrovaný výrobok“).
                  
               1.2.   Žiadosť o revízne prešetrovanie
         
         
                     (2)
                  
                  
                     Komisii bola doručená žiadosť o čiastočné priebežné revízne prešetrovanie podľa článku 11 ods. 3 nariadenia (EÚ) 2016/1036 (ďalej len „základné nariadenie“). Žiadosť o revízne prešetrovanie podalo združenie Eurofer (ďalej len „žiadateľ“) v mene výrobcov z Únie a jej rozsah bol obmedzený na preskúmanie dumpingu, pokiaľ ide o jedného ruského vyvážajúceho výrobcu, spoločnosť PAO Severstal (ďalej len „Severstal“).
                  
               
                     (3)
                  
                  
                     Clo uložené pôvodným nariadením je pevne stanovené clo v rozmedzí od 17,6 EUR/t do 96,5 EUR/t na dovoz od jednotlivo vymenovaných vyvážajúcich výrobcov v Rusku, so sadzbou reziduálneho cla vo výške 96,5 EUR/t na dovoz od všetkých ostatných spoločností v Rusku. Konečné antidumpingové clo uložené na dovoz od spoločnosti Severstal je 17,6 EUR/t.
                  
               1.3.   Začatie čiastočného priebežného revízneho prešetrovania
         
         
                     (4)
                  
                  
                     Komisia sa rozhodla začať čiastočné priebežné revízne prešetrovanie podľa článku 11 ods. 3 základného nariadenia, rozsahom obmedzené na preskúmanie dumpingu v súvislosti so spoločnosťou Severstal. Komisia 18. januára 2021 uverejnila oznámenie v Úradnom vestníku Európskej únie (3) (ďalej len „oznámenie o začatí revízneho prešetrovania“).
                  
               
                     (5)
                  
                  
                     Obdobie revízneho prešetrovania sa vzťahovalo na obdobie od 1. januára do 31. decembra 2020.
                  
               1.4.   Zainteresované strany
         
         
                     (6)
                  
                  
                     V oznámení o začatí revízneho prešetrovania Komisia vyzvala spoločnosť Severstal a s ňou prepojené spoločnosti, aby v stanovenej lehote predložili vyplnený dotazník. Komisia osobitne informovala žiadateľa a orgány vyvážajúcej krajiny o začatí prešetrovania a vyzvala ich, aby sa na ňom zúčastnili. Takisto vyzvala ďalšie strany, aby sa prihlásili a oznámili svoje stanoviská za predpokladu, že existuje objektívna súvislosť medzi ich činnosťou a prešetrovaným výrobkom.
                  
               2.   STIAHNUTIE ŽIADOSTI A UKONČENIE KONANIA
         
         
                     (7)
                  
                  
                     Žiadateľ 18. marca 2022 informoval Komisiu o stiahnutí svojej žiadosti o čiastočné priebežné revízne prešetrovanie.
                  
               
                     (8)
                  
                  
                     V súlade s článkom 9 ods. 1 základného nariadenia možno konanie ukončiť, ak bola žiadosť vzatá späť, okrem prípadu, keď takéto ukončenie nie je v záujme Únie.
                  
               
                     (9)
                  
                  
                     Pri prešetrovaní nevyšli najavo žiadne skutočnosti svedčiace o tom, že by ukončenie revízneho prešetrovania nebolo v záujme Únie.
                  
               
                     (10)
                  
                  
                     Komisia dospela k záveru, že čiastočné priebežné revízne prešetrovanie rozsahom obmedzené na preskúmanie dumpingu v súvislosti so spoločnosťou Severstal by sa malo ukončiť bez zmeny platných opatrení.
                  
               3.   POSKYTNUTIE INFORMÁCIÍ
         
         
                     (11)
                  
                  
                     Komisia informovala zainteresované strany o svojom úmysle ukončiť prešetrovanie z dôvodu stiahnutia žiadosti a vyzvala zainteresované strany, aby predložili pripomienky. Žiadna zo zainteresovaných strán voči ukončeniu konania nenamietala.
                  
               
                     (12)
                  
                  
                     Toto rozhodnutie je v súlade so stanoviskom výboru zriadeného článkom 15 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Čiastočné priebežné revízne prešetrovanie antidumpingového cla uplateniteľného na dovoz určitých plochých valcovaných výrobkov zo železa, z nelegovanej ocele alebo ostatnej legovanej ocele, tiež vo zvitkoch (vrátane výrobkov „rezaných na dĺžku“ a „úzkych pásov“), po valcovaní za tepla už ďalej neupravených, a neplátovaných, nepokovovaných ani nepotiahnutých, v súčasnosti patriacich pod číselné znaky KN 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (kód TARIC 7225191090), 7225 30 90, ex 7225 40 60 (kód TARIC 7225406090), 7225 40 90, ex 7226 19 10 (kódy TARIC 7226191091 a 7226191095), 7226 91 91 a 7226 91 99, s pôvodom v Rusku sa ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 12. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Vykonávacie nariadenie Komisie (EÚ) 2017/1795, z 5. októbra 2017 ktorým sa ukladá konečné antidumpingové clo na dovoz určitých plochých výrobkov zo železa, z nelegovanej ocele alebo ostatnej legovanej ocele valcovaných za tepla s pôvodom v Brazílii, Iráne, Rusku a na Ukrajine a ktorým sa ukončuje prešetrovanie dovozu určitých plochých výrobkov zo železa, z nelegovanej ocele alebo ostatnej legovanej ocele valcovaných za tepla s pôvodom v Srbsku (Ú. v. EÚ L 258, 6.10.2017, s. 24).
         
            (3)  Ú. v. EÚ C 18, 18.1.2021, s. 36.